《赠晦闻先生兰妻雀子》
清代·曾习经

人言林逋仙，无求自然足。一鹤与一梅，别成新眷属。

我爱林逋翁，风趣更超俗。兰妻雀子呼，遥遥接芳躅。

言真惬素心，好合曲栏曲。竟体挹芬芳，新妆照红烛。

雪夜壁月眠，花貌想如玉。好鸟如佳儿，去来无拘束。

得食性能驯，粒粒分仁粟。乍学鹦鹉鸣，旋随鸳鸯俗。

臭味同妻兰，踊跃如童仆。翁乃左右顾，怡然遂所欲。

有妻结良缘，有子绵似续。韵事比高贤，神似非刻鹄。

胸怀天地宽，自处何荣辱。筑楼近韩居，窗开透辰旭。

纵然小如舟，四围花作蓐。楼前一水通，漾漾涨春绿。

借此乐馀年，欣欣忘蹐局。况复孙曾贤，泮芹屡掇渌。

多福备箕畴，一一难纪录。快哉矍铄翁，高吟兴频触、

作者简介：曾习经，字刚甫，号蛰庵，揭阳人。光绪庚寅进士。历官度支部右丞。有《蛰庵诗存》。